 अज्जै दे कुसै बी साहित्यकार गी मिलचै तां उसी चिंतन दे खेतर च किश मूल सुआलें कन्नै घलदा दिक्खने आं।  मौत, वेदना, दुक्ख-कसाले ते इन्दे शा उस्सरदी नैतक हताशा ते निराशा जेड़ी मनुक्खै दे मनै दे भ्रम, अशांति ते उन्दे कारणें बारै बचार दे कन्नै-कन्नै मनुक्खै ते समाज दे सरबन्ध गी समझने परखने दा जतन करदी ऐ।  ए अज्जै दी पछान ऐ।  मशीनीकरण निरंकुश सत्ता ते सामूहिकता दी भावना-अस्तित्ववाद इन्दा बरोध करदा ऐ।  दो दो महायुद्धें दी भयंकर त्रासदी गी दिखदा, मनुक्खी संबधें दे खेतरें गी पछानदा, उन्दे बिखराब गी सुर दिन्दा ते असुरक्षा दी भावना कन्नै लड़दा ऐ।  इक नेह्या दर्शन ऐ जेड़ा मनुक्खै दी आंतरिकता, आत्मचेतना गी परखने पछानने दी कोशश करा दा ऐ।  ए दर्शन मता किश नकारदा ऐ पर उस नकारने दे पिच्छै अपने अस्तित्व पर औन्दे खतरें दी पछान हुन्दी ऐ।  अस्तित्ववाद ए मनदा ऐ जे मनुक्ख इक माध्यम ऐ ते ओदे करी गै दुनिया च सरबन्ध बनदे-बिगड़दे न।  अस्तित्व दे संकट करी गै इक नेहा समां आई गेदा ऐ जिसलै पराने च आस्था नेईं हुन्दी ते नमी मान्यताएं गी मन ते बुद्धि भलेआं स्वीकरादे न।  इक अनास्था-जन उस्सरदी ऐ ते साहित्य ते कला च अपना घटिया ते कलुषित रूप दस्सना बी चंगा समझेआ जान लगी पौंदा ऐ।  इसी पराभव-वाद आखदे न ते दर्शन दे खेतरै च इस्सै नै अस्तित्ववाद दा रूप धारेआ ऐ।  अस्तित्ववाद आशा दे थाह्र नराशा गी म्हत्व दिन्दा ऐ।  ते मन्नदा ऐ जे भलेआं नष्ट होइऐ गै मनुक्ख अपने लक्ष्य गी पाई सकदा ऐ।  अस्तित्ववाद दी मान्यता ऐ जे कोई बी स्थिति उन्ना चिर गै रेई सकदी ऐ जिन्ना चिर ओदे कन्नै अस्तित्व दा सुआल बी होऐ।  ए स्थिति दे अनुभव उप्पर सोच-बचार कन्नै उस्सरे दे आनन्द गी सन्तुलित करने आस्तै शून्य दे अनुभव पर सोचदे-सोचदे उस्सरी दी चरम पीड़ा गी उन्ना गै म्हत्व दिन्दा ऐ। 